**Megérkeztek a 100. Szupermenta-teszt eredményei**

**A Szupermenta program jubileumi, 100. terméktesztjén instant kakaóitalporokat elemeztek a Nemzeti Élelmiszerlánc-biztonsági Hivatal (Nébih) szakemberei. A 34 vizsgált termék élelmiszerbiztonsági szempontból mind megfelelt, azonban jelölési hibák és túl alacsony vitamintartalom miatt 19 esetben hatósági eljárás indult.**

A Szupermenta 2014-ben indult, és mostanra 100 termékkör komplex vizsgálata zajlott le a termékteszt programban. A jubileumi teszt főszereplői az instant kakaóitalporok voltak: összesen 34 termék került nagyító alá. A tesztelt italporok közül 30 hozzáadott cukorral készült, hármat édesítőszerrel, egy terméket pedig cukor és édesítőszer hozzáadása nélkül állítottak elő. A vizsgálatban 18 olyan instant kakaóitalpor szerepelt, melyeket vitaminokkal és/vagy ásványi anyagokkal dúsítottak. Származásukat tekintve 23 külföldi és 11 magyar előállítású volt, tömegük pedig 15 és 1300 gramm között mozgott.

A Nébih laboratóriumaiban végzett élelmiszerbiztonsági- és minőségi vizsgálatok részeként sor került többek között a mikrobiológiai mérésekre, valamint ellenőrizték a termékek cukor-, rost- és gluténtartalmát. Ezeket az eredményeket megfelelőnek találták a szakemberek. Az italporok kakaópor-tartalma igen széles skálán, 8% és 55,6% között mozgott.

A szakemberek megmérték a dúsított kakaóitalporok vitamin- és ásványianyag-tartalmát is. A mért értékek megfeleltek a jelölésen szereplőknek, három termék esetében azonban a receptúrában túl kevés hozzáadott vitamin mennyiséget határoztak meg. Ezeknél a termékeknél ugyanis az elkészített kakaóitalokban már nem jelentek meg jelentős mennyiségben a vitaminok, így pedig a hozzáadott vitaminok mennyisége nem felelt meg a dúsított élelmiszerekre vonatkozó jogszabályi előírásnak. Az érintett élelmiszer-vállalkozó ellen hatósági eljárás indult, a termékek receptúráját módosítani fogják.

A tesztelt termékek csaknem felénél fordultak elő jelölési hibák. Gond adódott – többek között – a termékek megnevezésével, a tápértékjelöléssel és az összetevők feltüntetésével. A hibák miatt az érintett élelmiszer-vállalkozókkal szemben hatósági eljárás indult, és a hatósági felügyelők élelmiszer-ellenőrzési bírságot szabnak ki. A bírságok együttes értéke előreláthatólag mintegy 900.000 forint lesz.

A Szupermenta 100. terméktesztjén is lezajlott a már megszokott kedveltségi vizsgálat, melyen ezúttal is szakértő és laikus kóstolók pontozták a termékeket. Értékelésük alapján a 34 instant kakaóitalpor közül a dobogó legfelső fokára a *Rioba Instant kakaóitalpor* került, a második helyen az *Auchan Cao Kido Instant kakaó ital granulátum* végzett, míg a harmadik helyet a *Nesquik Extra Choco Instant kakaóitalpor* érdemelte ki.

További információk, érdekességek és a részletes vizsgálati eredmények elérhetők a Nébih Szupermenta termékteszt oldalán: <https://szupermenta.hu/a-jubileumi-teszt-foszerepeben-az-instant-kakaoitalporok/>

2023. szeptember 14.

Nemzeti Élelmiszerlánc-biztonsági Hivatal